**„Természetesen Zalaszentgrót”**

*Zalaszentgrót Város Önkormányzata fotópályázata 2015*

|  |  |
| --- | --- |
| **1** | A pályázat leírása |

A fotópályázat kiírója és szervezője Zalaszentgrót Város Önkormányzata (8790 Zalaszentgrót, Dózsa Gy. u. 1.) – a továbbiakban: *Szervező.*

A pályázat célja olyan fotók összegyűjtése Zalaszentgrót és környékéről, mely bemutatja városunk és a környező településrészek sokszínűségét, vidámságát, szépségét, az itt élő emberek életét, mindennapjait és kultúráját. Az alkotók szemszögéből Zalaszentgrót változatosságát szeretnénk érzékelni olyan pályaművekkel, amelyek egy-egy jellegzetességét, különlegességét vagy éppen hiányosságát mutatják be otthonunknak.

A benyújtott fotókat nem kategorizáljuk, ezért lehetnek akár:

* Természetfotók (növényvilág, állatvilág, tájképek, makrofotók, időjárási jelenségek, fényjátékok, vizek)
* Panorámaképek
* Utcák, házak, épületek, pihenőhelyek, emlékhelyek
* Életképek
* Zalaszentgróti események
* Zalaszentgróti hangulatok
* Egyéb Zalaszentgróttal kapcsolatos ötletes fotók
* Stb.

|  |  |
| --- | --- |
| **2** | Részvételi feltételek |

Pályázni kizárólag olyan fotókkal lehet, amelyek a pályázó saját készítésű felvételei, ezért korlátozás nélkül, szabadon rendelkezik azok valamennyi szerzői jogi feltételével, továbbá nem sértik harmadik személy jogait, különösen a Ptk. 2:48. § szerinti képmáshoz való jogát.

A pályamű benyújtásával a pályázó automatikusan elfogadja a pályázati feltételeket.
A pályázó tudomásul veszi, hogy a beküldött képek elkészítésével, vagy azok nyilvános bemutatásával okozott esetleges személyiségi és szerzői jogsértésért minden felelősség a pályázót terheli, beleértve a jogsértéssel bekövetkező anyagi felelősséget is.

A pályamű benyújtásával a pályázó hozzájárulását adja ahhoz, hogy a *Szervező* a beküldött képekkel kapcsolatban, valamennyi szerzői jogi jogosítványát, külön díjazás nélkül gyakorolhassa, azonban köteles a szerző nevének feltüntetésére, azaz a felhasználás jogát a *Szervezőre* ruházza át, egyúttal feljogosítja a *Szervezőt* a képek publikálására Zalaszentgrót város honlapján és hivatalos facebook oldalán, továbbá a pályázó részére történő bármilyen ellenérték vagy szerzői jogi díj megfizetése nélkül engedélyezi a pályaművének a *Szervező* saját kiadású nyomtatott és digitális tartalmaiban, felületein és ajándéktárgyain és bármely egyéb módon történő felhasználását, valamint kiállításon való bemutatását.

A pályázat nyílt, amelyen bármely természetes személy részt vehet, aki elfogadja a jelen pályázati feltételeket. A pályaművek benyújtása részvételidíj-fizetési kötelezettséggel nem jár.

A *Szervező* a pályázatból kizárhatja azt a pályázót, aki a jelen pályázati feltételeknek nem felel meg, a formai és technikai követelményeket nem, vagy hiányosan teljesíti, illetőleg közízlést sértő pályaművet nyújt be.

Amennyiben valamely nyertes jelen pályázati feltételek szerint valamely okból kifolyólag kizárásra kerülne, úgy arról a *Szervező* haladéktalanul írásban értesíti az illetőt, valamint a soron következő nyertest. A pályázaton nem indulhatnak a *Szervezővel*, illetőleg az általa fenntartott szervekkel munkaviszonyban, vagy munkavégzésre irányuló egyéb jogviszonyban álló személyek.

A *Szervező* fenntartja a jogát arra, hogy a pályázati kiírást bármikor visszavonja, módosítsa, illetőleg eredménytelenné nyilvánítsa.

A pályázat formai és technikai követelményei: legalább 6 megapixeles méretben, digitális technikával, .jpg formátumban készült monokróm, vagy színes fotók kizárólag digitálisan, CD-n küldhetők be. A beküldött képek az alapvető képjavítást meghaladóan (kontraszt, telítettség, fényerő, gradációs görbe, színegyensúly, fehéregyensúly stb.) nem manipulálhatók, a képek vágása megengedett! A borítékban a pályázó elérhetőségét (név, jelige, lakcím, e-mail cím, telefonszám) is kérjük leadni. A Pályázó felelős azért, hogy az általa megadott e-mail cím és telefonszám érvényes legyen, annak érdekében, hogy a kapcsolatot fel lehessen venni vele további egyeztetés céljából.

|  |  |
| --- | --- |
| **3** | Nyeremény |

Az I. helyezett fotó díja: 70 000 Ft;

A II. helyezett fotó díja: 50 000 Ft értékben vásárlási utalvány;

A III. helyezett fotó díja: 30 000 Ft értékben vásárlási utalvány.

továbbá a zsűri dönthet úgy, hogy a legjobb 18 év alatti pályázót különdíjban részesíti.

5 000 Ft különdíjban (vásárlási utalvány) részesül évszakonként (tavasz, nyár, ősz, tél) a legjobb pályamű.

|  |  |
| --- | --- |
| **4** | A pályázat díjazottjainak kiválasztása |

A beküldött pályaműveket 3 tagú szakértő zsűri bírálja el. A pályázat eredményéről a *Szervező* a beadási határidőt követő 15 napon belül e-mailen értesíti a nyerteseket.

A díjak egy, a fotókból összeállított kiállítás keretében kerülnek átadásra.

A *Szervező* adatai:

név: Zalaszentgrót Város Önkormányzata

székhely: 8790 Zalaszentgrót, Dózsa Gy. u. 1.

elérhetőség: titkarsag@zalaszentgrot.hu

A *Szervező* a pályázat eredményét a *www.zalaszentgrot.hu* és a *facebook.com* internetes oldalon teszi közzé. A nyilvánosságra hozatal során kizárólag a nyertes neve és lakcíme (csak település megjelölésével) jelenik meg, amelyhez a pályázó a pályázaton való indulással feltétel nélküli beleegyezését adja.

Amennyiben a nyertes cselekvőképességében korlátozott, úgy a nyereménnyel kapcsolatos érdemi ügyintézésre, valamint a nyeremény átvételére csak a törvényes képviselőjével együtt jogosult. Amennyiben a nyertes cselekvőképtelen, úgy nevében kizárólag törvényes képviselője járhat el.

A nyereményhez tartozó SZJA és EHO fizetési kötelezettség a *Szervezőt*, míg az egyéb felmerülő költségek (pl. a nyeremény átvételének helyszínére történő utazás költségei) a Pályázót terhelik.

|  |  |
| --- | --- |
| **5** | A pályázat határideje: |

Fényképek leadásának határideje: **2015. 07. 20., hétfő 16.00 óra**

Leadás helyszíne: Zalaszentgrót Város Önkormányzata 8790 Zalaszentgrót, Dózsa Gy. u. 1., Titkárság

Leadás módja: pályázónként maximum 20 db fotó CD-n és fotópapírra történő, maximum 10x15 cm-es nyomtatásban, névvel vagy jeligével ellátott, zárt borítékban. Pályázni lehet fényképsorozattal is, ebben az esetben a sorozat legalább 5, legfeljebb 7 képből állhat, a sorozat egy pályamunkának tekintendő.

Eredményhirdetés és a fotókból készült kiállítás megnyitója: 2015. augusztus 20.

|  |  |
| --- | --- |
| **6** | Adatvédelem |

Az adatok kezelése mindenben megfelel az információs önrendelkezési jogról és az információszabadságról szóló 2011. évi CXII. törvényben foglalt valamennyi kötelezettségnek.